CELEX: 32022D0393
Language: sl
Date: 2022-03-03 00:00:00
Title: Sklep Sveta (EU) 2022/393 z dne 3. marca 2022 o stališču, ki se zastopa v imenu Evropske unije na 65. zasedanju Komisije ZN za droge glede vključitve treh snovi na seznam snovi v Tabeli I Konvencije Združenih narodov zoper nezakonit promet prepovedanih drog in psihotropnih snovi

9.3.2022   
               
               
                  SL
               
               
                  Uradni list Evropske unije
               
               
                  L 79/36
               
            
         SKLEP SVETA (EU) 2022/393
         z dne 3. marca 2022
         o stališču, ki se zastopa v imenu Evropske unije na 65. zasedanju Komisije ZN za droge glede vključitve treh snovi na seznam snovi v Tabeli I Konvencije Združenih narodov zoper nezakonit promet prepovedanih drog in psihotropnih snovi
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Unija je s Sklepom Sveta 90/611/EGS (1) sklenila Konvencijo Združenih narodov zoper nezakonit promet prepovedanih drog in psihotropnih snovi iz leta 1988 (Konvencija), ki je začela veljati 11. novembra 1990.
                  
               
                     (2)
                  
                  
                     V skladu s členom 12(2) do (7) Konvencije se v tabeli Konvencije, v katerih so naštete predhodne sestavine za prepovedane droge, lahko dodajo snovi.
                  
               
                     (3)
                  
                  
                     Komisija ZN za droge bi morala na 65. zasedanju, ki bo potekalo na Dunaju med 14. in 18. marcem 2022, sprejeti sklep o vključitvi treh snovi v Tabelo I Konvencije.
                  
               
                     (4)
                  
                  
                     V skladu z oceno Mednarodne uprave za kontrolo narkotikov se tri snovi, in sicer 4-AP, 1-boc-4-AP in norfentanil, pogosto uporabljajo pri nezakoniti proizvodnji fentanila in so zelo primerne za nezakonito proizvodnjo fentanila in številnih fentanilu podobnih snovi, ki so izjemno močni sintetični opioidi. Obstajajo dokazi, da količina in obseg nezakonite proizvodnje fentanila in fentanilu podobnih snovi pomenita resno nevarnost za javno zdravje in družbeni problem, zato je umestitev 4-AP, 1-boc-4-AP in norfentanila pod mednarodni nadzor upravičena.
                  
               
                     (5)
                  
                  
                     Mednarodna uprava za kontrolo narkotikov je 2. februarja 2022 priporočila Komisiji ZN za droge, naj 4-AP, 1-boc-4-AP in norfentanil doda v Tabelo I Konvencije.
                  
               
                     (6)
                  
                  
                     Nezakonito proizvedeni fentanil in fentanilu podobne snovi so povzročili precej težav za javno zdravje in družbenih problemov v nekaterih državah članicah.
                  
               
                     (7)
                  
                  
                     Sklep o vključitvi snovi v Tabelo I Konvencije je v izključni pristojnosti Unije. Unija ima status opazovalke v Komisiji ZN za droge, v kateri ima 12 držav članic Unije glasovalno pravico.
                  
               
                     (8)
                  
                  
                     Ustrezno je določiti stališče, ki naj se v imenu Unije zastopa v Komisiji ZN za droge, saj bo sklep za Unijo zavezujoč in bo lahko odločilno vplival na vsebino prava Unije, in sicer na Uredbo (ES) št. 273/2004 Evropskega parlamenta in Sveta (2) ter Uredbo Sveta (ES) št. 111/2005 (3).
                  
               
                     (9)
                  
                  
                     Stališče Unije bi morale izraziti države članice Unije, ki so članice Komisije ZN za droge in delujejo skupno v interesu Unije.
                  
               
                     (10)
                  
                  
                     Stališče, ki se v imenu Unije zastopa v Komisiji ZN za droge, bi moralo biti, da se 4-AP, 1-boc-4-AP in norfentanil dodajo v Tabelo I Konvencije.
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na 65. zasedanju Komisije ZN za droge med 14. in 18. marcem 2022, je, da se vključijo naslednje snovi v Tabelo I Konvencije:
            
                        (a)
                     
                     
                        4-AP;
                     
                  
                        (b)
                     
                     
                        1-boc-4-AP; in
                     
                  
                        (c)
                     
                     
                        norfentanil.
                     
                  
         
            Člen 2
            Stališče iz člena 1 izrazijo države članice Unije, ki so članice Komisije ZN za droge, pri čemer delujejo skupno v interesu Unije.
         
         
            Člen 3
            Ta sklep začne veljati na dan sprejetja.
         
         
            V Bruslju, 3. marca 2022
            
               
                  Za Svet
               
               
                  predsednik
               
               G. DARMANIN
            
         
         
            (1)  Sklep Sveta 90/611/EGS z dne 22. oktobra 1990 o sklenitvi v imenu Evropske gospodarske skupnosti Konvencije Združenih narodov proti nezakonitemu prometu s prepovedanimi drogami (UL L 326, 24.11.1990, str. 56).
         
            (2)  Uredba (ES) št. 273/2004 Evropskega parlamenta in Sveta z dne 11. februarja 2004 o predhodnih sestavinah pri prepovedanih drogah (UL L 47, 18.2.2004, str. 1).
         
            (3)  Uredba Sveta (ES) št. 111/2005 z dne 22. decembra 2004 o določitvi pravil za nadzor trgovine s predhodnimi sestavinami za prepovedane droge med Skupnostjo in tretjimi državami (UL L 22, 26.1.2005, str. 1).